Siegfried Mynhardt, alombekend as Siegie (5 Maart 1909 – 29 Maart 1996), was ’n bekende Afrikaanse toneelspeler. Hy het sy loopbaan in 1929 onder Hendrik en Mathilda Hanekom in die toneelstuk Onskuldig Veroordeel begin en daarna lid geword van die geselskappe van Paul de Groot en André Huguenet. Mynhardt het in meer as 500 toneelstukke opgetree, asook in talle rolprente en TV-flieks. Hy het tot voor sy dood op 87 nog toneelgespeel. Een van sy laaste groot rolle was op 79 in Die Houtbord, waarvoor hy met ’n Artes bekroon is as beste akteur. Mynhardt het hom in die dertigerjare by die Old Vic-teatergeselskap in Londen aangesluit, maar hy het na Suid-Afrika teruggekeer toe die Tweede Wêreldoorlog uitbreek. Tydens die oorlog het hy, Lydia Lindeque en ’n klompie ander akteurs in Noord-Afrika opvoerings vir Suid-Afrikaanse soldate gehou. In 1947 was hy een van die stigterslede van die Nasionale Toneelorganisasie. Hy het daarna vir die Engelse geselskap van Truk in toneelstukke soos Heartbreak House, The Affair, Child's Play, The Miser en Hadrian VII gespeel, en daarna vir Kruik.